khistorydata/jeongjo-sjw-relations huggingface dataset:
정조 17년 · 목
昌順辭陛也○鍾秀曰臣之情勢昨日待命啓辭只達其槪而今日登筵只爲畢暴衷懇矣予曰何待卿言予當先諭矣昨年卿之所遭可謂前古罕有者矣以予敬大臣之心豈欲少忽於辭令之間而今番屢敎外面則雖似不甚敦迫而其實則必欲致之也故不得不爲此敦迫之擧矣大抵大臣去就異於庶僚卿之所遭又非如臺評人言之此則豈忍使終冒一字之帽而不爲之昭晣乎今則旣佩命召旣登前席更勿辭巽可也鍾秀曰昨日都承旨不敍之典實爲臣難安之端矣承旨所報非不詳悉而綠臣愚迷至有進詣城外之奏致令承宣被罪臣心愧悚無以盡達矣予曰予亦豈不知乎卿言如此何難從施乎昨使知申錄報筵敎固其大略而予於近日屢以酬應煩則膈氣升之意形於絲綸之間此豈予之所得已者哉實狀則然故也至於恢蕩之政予意亦有所存無分物我不爲區別雖若太過分數而予則以爲除却應坐者外固無輕重淺深之可言且況卿義理主人此時相職非卿莫可卿豈不諒予心乎此非獨爲卿拯濟之意而已也數日以來連夜酬應專爲卿等之事觀於朝紙亦可領會卿何可復以辭免之說縷縷於前席乎鍾秀曰臣雖愚迷亦非木石豈不仰感曲庇之恩敢萌飾讓之計而以臣情踪依例叩謝依例登筵至於依例次對之境聖意蓋出於欲其復爲遭罹前所爲之事得廁於生人之列也臣若有一分可强之勢而猶且祈免則實非臣分之所敢出也一番出脚臣分粗伸卽地許免俾安賤分是臣血祝也予曰重卜於卿敦諭於卿者豈欲只行一番肅謝一番次對而已乎予言不再卿勿更辭鍾秀曰日前聖候欠安辛卽平復而酬應過時實切悶迫雖不敢長語更瀆而天日之明豈不俯燭於微諒乎予曰予之酬應之勞卿旣言之似指日昨領相處批旨而然也其疏旣已封還予雖不言而一提學略聞之卿出而問之可也鍾秀曰昨年五月二十二日口傳下敎時至以師翰二字凶言爲敎伊時備堂之親承者今亦有登筵者而兩大臣聯箚搢紳聯疏尙今記得矣爲人臣子豈敢更發此言乎予曰近來朝廷事皆如此矣名以禁令則雖曰大臣之疏承旨無一辭捧入此豈成說乎鍾秀曰雖小官不敢更事提起況大官乎聖人人倫之至故至重至大之義理旣已明示聖意爲人臣子戴天履地者焉敢更發此言於殿下之前乎嶺儒入侍筵說及口傳下敎皆出於萬不獲已殿下不忍聞臣等不忍言在外諸臣之聞此敎者猶然況其時時任之相乎以僚相攻僚相殆若諺所謂互相吞噬者臣亦當此境累而今番事以下僚攻首僚雖似如何大關義理忠逆之兮何爲顧此細瑣之嫌耶予曰近來覬覦成習故日前領相之疏入卽賜批旨似出於老昏之致何必如是爲言也鍾秀曰二月臣與之相逢於得中亭也臣問曰數年獨相何無一言昨冬袖箚抑何故也彼答曰昨冬三司合啓中抹下一句實爲冤痛故不得已爲拔足之計云豈不萬萬寒心乎大抵師翰之爲逆卽是二字凶言而其所藉重之說尤極凶悖今日北面於朝廷者復踵兇逆之迹者不可但以護逆赤逆論也(刀削)究厥心腸直與師翰逆節脈絡相貫矣嶺人此言聞之者傳之者蓋有其人大抵壽賢興祿輩締結者皆此類也以其萬餘人當刻內嘯聚之權必有變怪此豈不萬萬驚懍處乎予曰疏中句語予雖不能一一許記而批答中略有示意者似或可以領會矣酬應之難俄已言之卿何使予參一酬應乎鍾秀曰臣之冒沒登筵豈燭爲私懇乞解之計而聖敎先及於微臣去就故雖不敢不對然自伏見昨日批敎驚憤痛惋今日一出專爲嚴忠逆明義理之地而聖敎不賜冒可至使臣不復言今則惟有奉身而避而已堂堂相職果何許地位旣興彼義不忍共戴寧有比肩作僚之理乎予曰下殿不失和氣此是美事卿言何如是乎鍾秀曰此若不嚴明處分人心世道何以底定乎原疏雖不頒布若以批答之出於朝紙者言之則疏中句語不聞可知臣於縣獄待罪之中得見朝紙不覺心寒骨驚而今過數日朝廷之上寥寥無一言世道如此變怪安得不層生乎無難捧入之在院承旨固無可言而今日臣分誠可謂無如之何矣予曰伊日在院承旨誰也洪仁浩曰臣及同副承旨金翰東矣予曰南公轍亦在閣直乎仁浩曰然矣予曰洪仁浩則似不無形跡之嫌而旣曰邦禁則無一辭捧入豈成說乎承宣之姑不處分爲慮欲其入閉其門之嫌也鍾秀曰臣與彼之間不特形迹之嫌而猶不暇顧則說有些少嫌端豈可因此而無一言捧納乎區區所懷懲討是急故承宣論罪姑屬餘事而無難捧疏誠爲駿然矣臣情病俱難行公之狀謹當更入文字矣予曰一番文字之入徹任卿之意豈可竝此而靳許乎仁浩曰昨夜兼史附奏之啓踏啓封還聖意所在有以仍認其中字句雖不拈出而驚憤駭惋之忱有不容泯默矣予曰史官狀啓承旨則見之乎仁浩曰然矣魚用謙曰臣極知惶恐而職忝論思之列忠憤倍激敢此仰達矣殿下於莫重大義理之至難言至難處之事處之得中至精而至切永有辭於天下後也者雖使堯舜禹湯孔孟程朱竝生一也合席講確豈復毫髮差夾於其間乎然而也道不幸變怪層生方有生心爲撓奪此義理之計者其漸已見將使天經地維墜壞而後已此不可但以肖義理悖聖人而言爲今日臣子敢萌此心者直是悖君父也其迹不啻至於履霜堅冰而已伏願聖上堅定聖志廓揮乾斷是臣區區之望也予曰毋論如此如彼此非提起之言也鍾秀曰臣固耳聾不得詳聞想其大體則玉堂所奏果出忠憤而臣言之合於共公亦可驗矣
정조 17년 · 강
命旌義縣監高漢祿除朝辭及署經章陵令宋繼相勿爲改差
정조 17년 · 목
吏曹判書金文淳啓言旌義縣監高漢祿以本島明月萬戶移拜見職本曹當請除朝辭起任而此是未署經之人不得擧行敢此仰達敎曰朝辭至於除署經則未嘗無端開路而此則海外之人拔例何妨特爲除署經又啓言章陵令宋繼相以未經五品之人陞品復職有違格例請改差敎以特爲勿論
정조 17년 · 강
敍前承旨徐邁修
정조 17년 · 강
命領議政蔡濟恭勿待命
정조 17년 · 목
記注官金良倜書啓臣於二十九日復路到果川邑自院中書報筵敎使之更往傳諭卽到水原府傳諭于領議政蔡濟恭處則以爲史官中路回轡更以院中所報筵敎傳宣臣於是乃有怳然覺悟者矣謹當渥首都門之外敢請金木之誅云臣則今方更爲復路○政院啓言議政府錄事來言領議政蔡濟恭伏承還來史官口傳下敎來伏金吾門外只願遄被金木之誅云矣敎以勿待命事遣史官傳諭與之偕入
정조 17년 · 강
召見領議政蔡濟恭于誠正閣
정조 17년 · 목
濟恭心於庭下免冠俯伏不卽登筵予曰大臣何不入來乎兼春秋承膺祚對曰免冠於庭下矣予曰何爲如是乎卽爲登筵之意傳諭膺祚出傳回奏曰臣有孔罪只願被罪而已何敢冒登前席云矣予曰過矣使卽登筵之意更諭可也膺祚出傳輒以只願被罪之意仰奏如是者三四予敎曰深夜之中旣入前陛免冠庭除屢諭不起過矣卿其安心登筵膺祚出往傳諭濟恭始爲進伏移時予曰今卿以上相之任登筵固可謂宿心始遂而從前至今予之爲卿勞心者凡幾度矣所謂有何緣分而然也拯於坑坎之中置之廊廟之首積費心慮固非一端今予此言實非自贊於予責報於卿者而卿之所以自陷罪戾者至於今番疏事而極矣卿之爲此疏者是何意也展疏未及數行已不覺心寒骨驚未忍仔細看閱以予爲卿之心猶且如此若使世人見之謂卿爲何如人也到此地頭從前拯拔之意不免歸虛目今方生之議莫可力遏雖欲爲卿曲護末如之何矣縣道封疏旣無掩跡之勢若又稍久留中則又恐生出何許辭說於是乎不得不賜批而批旨辭意予則以爲十分商量只欲使卿自覺矣只此疏批已莫掩衆目之所覩今則反悔批百之徑宣矣至於書啓中句語此又何事也自內封下皮封踏啓之擧予意有在而伊日在院承旨旣有目擊於捧入之際則豈有終不傳播之理書啓句語若又騰說則卿之罪案將不知至於何境卿之遭此必死而已此何事也至於新除敦諭後書啓中壯南軒等句語此固卿之自來文體縱有云云之人言而姑屬餘事前疏後啓惟恐獲罪之不重罹禍之不深莫非卿之自取而自作也自有卿疏以後于今數日當食忘食當寢忘寢雖欲究解其意而終不可得矣今日左相登筵開口第一義卽聲討卿一事而辭意嚴峻直以去就爭之予雖十分開諭使之與卿同登筵席明卞其心跡云而此非獨左相一人之言可見國人共公之論卿於此其何策而得免乎濟恭曰小臣年老且病精神昏耗而纔從待命所倉皇入來卽登筵席仰聆聖諭心神抑塞語不成聲而聖敎縷縷至此臣非木石寧不知感臣之死罪臣自知之有死而已更何仰對乎仍飮泣而伏合手而奏曰臣卽天地間單身而已以大義言之則殿下卽臣之君也以私恩言之則殿下卽臣之父也君父之前豈敢一毫飾辭重自陷於死罪上死罪乎昨年口傳下敎之義理至精至微莫嚴莫重臣於伊時忝居時任至有陳章質言之事而第於伊日臣之筵奏有曰此義理使之無敢復提則旣伸之義理將恐復晦自上特守之道臣固欽承而在下之義理不當防塞云云伏想聖明赤必記有矣迷錯之見本自如是故意外叨拜上相欲陳必辭之義倉卒構疏有此自陷罪戾之境矣予曰昨年卿之筵奏果有此說乎然則必載伊日記注矣聯疏矢言何等明白而今忽爲此疏擧至使不忍聞不忍言之言復聞於予卿之自引爲死罪固當然矣何爲而自犯死罪濟恭曰臣老昏之極天奪其魄不知之中自陷死地鈇鋮金木固所甘心何敢爲一言半辭有若分疏者然乎予曰上相之任地位隆重卿之猝承除命必欲逡巡容或無怪苟欲辭免何患無辭而必也自犯邦禁自陷死罪乎濟恭曰必欲免之聖敎實爲照燭臣心矣臣之昨年筵奏旣以爲義理之在下者不當防禁且念不犯禁則不成罪不成罪則無可免之道故急於祈免不知陷罪豈非臣老昏將死之致乎予曰旣知爲死罪而無難冒犯及夫聲罪之後輒曰天奪其魄又曰老昏將死則人孰肯信卿而恕卿乎濟恭曰臣之自呈此疏殆若非出臣心故敢以天奪其魄之說仰達所謂天者非謂高高在上之天也卽在已之天也予曰老昏二字卿嘗以此論罪金致仁矣今欲校尤於故相而自諉以老昏乎予之於卿爲之拯濟大費心力故恃予太過無難犯罪今則實無可以拯濟之望矣濟恭曰臣是何人老而不死徒煩拯濟之勞旣生之又生之而今又自就死地至今臣身不死何爲仍以手扣胷言言稱死予曰上相初筵寧有如許光景過矣濟恭猶扣胷不已承旨洪仁浩曰咫尺前席此何體貌近日酬應殆至達夜獨不念聖躬之勞憊乎濟恭曰以死自期何暇念及筵體乎予命司謁挽而止之予曰陳疏犯禁則旣自服以天奪其魄及老昏等說而至於史官附奏之語又何爲而發也一見批旨辭意庶幾領會而猶復曰差殊曰異同云者人苟見之則卿雖欲得生其可得乎卿之本心予豈不知而親自書納之字句如此人若執爲罪案其將何事而解之耶濟恭曰知心之敎尤切感泣矣臣之本心豈欲爲此言犯此罪而信筆書之此莫非臣死期將迫之秋也更何仰達惟願速死而已予曰朝筵左相之言以爲以其情勢冒沒出脚者急於懲討云許多臚列之辭不可殫記而今春左相與卿相對於水原也以昨冬搢紳疏事質問於卿則卿之所答曰昨冬合啓中一句抹下者實爲冤痛故袖箚之擧果出拔足之計云聞來不勝駭然焉有大官對大官輒爲此等之言乎以此果酬酢於左相乎濟恭手拍前席高聲而奏曰世上安有如許道理乎世上安有如許道理乎今春臣與左相初次相對於得中亭也移時酬酢之際語及如癢得搔之說而左相曰袖箚中湖海山東等句語以何意用之耶云故臣答曰湖海云者昨冬湖西韓尹事也山東卽指關東事也別無他意云爾則彼亦無更答之語其翌園所臨別時左相謂臣曰小生與大監情曲則固自如而今番酬酢入洛下則必有藉藉之所聞必須十分勿洩云云臣曰當如戒矣伊後入京李益運來問金判府事相對時說話何如云而臣則惟知與彼相約不可轉煩他人之聽聞故雖於李益運之問未嘗傳說矣豈料彼之旣背自已別時之約創做臣所不言之說至於陳聞筵席世上天下寧有如許道理乎合啓一句抹去之說臣則初不記得至於拔足云云乃常漢之口氣焉有兩班而爲此言者哉此一疑願與彼面質矣予曰卿言過矣兩大臣之面質寧有如許之事但左相所奏在於賓筵稠會之中而今卿之驚訝如此此則從後相對說罷亦未晩也予曰左相筵奏又曰嶺南人自謂以吾輩於宗室事自初無一犯手云者萬萬驚懍而卿之拔足之說由於昨冬所遭云矣大抵卿之昨冬事豈非卿之自取乎何愛於尹永僖而斷齗不已幾陷大戾乎濟恭曰尹永僖之脫與不脫固無關於臣身臣何必曲護永僖而臣之本習不欲隨人而自屈故人欲以永僖事驅臣臣果激憤而如此矣臣若隨人低仰屈意謀身則豈至屢陷禍綱乎予曰謀身誠非矣而卿之全不謀身豈非病痛乎濟恭曰上敎至當矣臣果不謀身而至於拔足二字聞不勝駭愕不得覈卞則終難忍耐故至有面質之請矣予曰聞卿入肅侵夜臨殿數示予意不啻縷縷卿可以領解矣卽今卿之所遭可謂國人之言難防而左相許已諭與卿偕入筵席之意數日內更待入來之敎而登筵可也濟恭曰臣之冒死登筵只爲一瞻天顏退歸失死之計豈有復登筵席之望乎予曰死之一字豈可處發乎濟恭曰區區衷情豈忍處退筵席終歸便訣而更鼓已深不得不退下情悲咽不知所達待城門開卽當逬出竣竢罪矣予曰不必遠出須在近城之地俾便引接可也
정조 17년 · 목
吏曹啓言全羅監司權▣畢賑狀啓草記回啓有命矣日前以繡啓中守令勤慢不爲擧論自臣曹稟請還下送使之改修正上來後覆奏矣觀此道啓則只謄前啓守令勤慢又不擧論無以區別論奏道臣爲先從重推考使之卽速修正登聞以爲稟處之地允之
정조 17년 · 목
承旨洪仁浩啓言假注書李弘達傳命旣多做錯行步又極稽緩請推考從之
정조 17년 · 강
命加出守門將金世德待闕陞實
정조 17년 · 목
因守門將入直望單敎曰朴英秀之代前守門將金世德加出使之弘化門入番待闕陞實
정조 17년 · 강
太僕以平薪牧場馬籍闕額限年徵立啓
정조 17년 · 목
司僕寺啓言因備局有司堂上鄭民始所啓平薪牧馬虛錄民人斂錢之弊令該寺決給事有命矣牧馬四百餘匹見縮揆以法意萬萬寒心其在嚴法懲後之道如數徵立斷不可已而今以多數馬匹一時責徵其爲呼冤誠如繡啓每年以百匹擔當責立則當於數三年內可以準數而朝家恤隱之政牧民紓力之方似爲得宜而馬政闕額終必有準數之日請以此意發闕分付允之
정조 17년 · 강
左議政金鍾秀上箚命原箚封還
정조 17년 · 목
箚曰臣與首相決不可比肩立朝之義已悉於前席鳴呼昨年五月二十二日口傳下敎以聖上孝思而開示之明白憂慮之深遠乃至於此其惻怛哀痛之誠意有足以泣鬼神而感豚魚則伊時大臣之以此後若有復提此事者乃是亂逆質言於章奏者甫及周歲乃反首犯此千古所無之世變也其眼無君父之心路人所知雖以聖批辭旨及對還不頒下見之疏語之絕悖窮凶可惟而知觀此頭勢其必欲復售脅持之計以爲諸賊倡者明若觀火驚遑憤痛國言如沸實不知何樣禍機迫在朝夕念之及此骨顫體粟伏乞聖明淵然深恩廓然遠覽原疏特命取還頒布以爲及時聲討大定民志之地焉前席餘懷按住不得敢此申瀆以冀處分之亟降焉
정조 17년 · 강
漢城府以五部癘疫別單啓
정조 17년 · 목
自二十六日至三十日中部涉疑疾一百十九名出幕郊外東部無西部涉疑疾二百七十一名內方痛十五名向差九十三名已差一百五十七名已差還入六名出幕一百三十七處南部涉疑疾一千四百三十五名內方痛三百二十一名向差九百四十四名已差一百二名已差還入六十三名死亡五名出幕五百十七處北部涉疑疾五百十七名內方痛一百七十三名向差一百七十三名已差一百二十六名已差還入三十五名死亡十名出幕一百六十五處東活人署涉疑疾十三名內方痛五名向差五名已差還入三名西活人署涉疑疾九名內方痛三名向差四名已差還入二名以上病人二千二百四十五名內方痛五百十七名向差一千二百十九名已差三百八十五名已差還入一百九名死亡十五名出幕八百十九處
정조 17년 · 강
遞承旨林濟遠金翰東以洪仁浩李喆模代之竝前望也
정조 17년 · 목
濟遠受由翰東在外也
정조 17년 · 목
以同罪未敍承旨提稟也
정조 17년 · 강
外補金觀柱龍宮縣監
정조 17년 · 목
敎曰今因頒箑捧擧案見之玉堂金觀柱之尙懸在外極爲駭然龍宮縣監除授當日辭朝如未上來催促赴任時任縣監遞付京職
정조 17년 · 강
全羅監司權▣以癘疫形止馳啓
정조 17년 · 목
狀啓以爲連接各邑所報則同福沃溝萬頃淳昌鎭安等五邑則已爲乾淨而扶安玉果求禮光陽龍潭雲峯等六邑則已向差已死亡者外更無繼痛者任實和順南平光州綾州錦山高山珍山務安高敞礪山龍安等十二邑則死亡不多方痛亦少全州羅州長城南原潭陽長興順天益山臨陂古阜靈巖珍島金堤樂安寶城靈光金溝昌平咸平井邑興德谷城興陽海南康津茂長咸悅泰仁等二十八邑則雖有間間傳痛比前頓減云大抵列邑輪染之氣有彼多此少者邑之面里中有或無或存者而通一道言之漸向收息無至妨農之憂民事誠幸救療掩埋等節母或少弛加意擧行事另飭長吏等處期有實效矣道內向差一千四百二十口方痛一千二百九十三口死亡六十八口
정조 17년 · 목
予謂光履曰見卿於桂坊時今復見之已老矣今番江原道及第申在和爲幾寸乎光履曰於臣爲九寸親予曰初次試取時文甚善作故選取矣其後親試文又絕作予之試鑑果不爽矣聞此人卽昔年都試壯元之後孫云事不偶耳其外崔壽亨李是釬皆善作十室之邑必有忠信關東雖小文才如此不可忽矣
정조 17년 · 강
分遣承旨詣宗廟永禧殿景慕宮奉審摘奸各宮廟一體奉審摘奸
정조 17년 · 목
景慕宮夏享在再明也
정조 17년 · 강
推吏曹判書徐有防參判李在學參議李冕膺仍飭辭疏切勿呼望
정조 17년 · 목
敎曰吏堂有入侍之命而今聞承宣言聯名辭疏到院云雖未詳知亦可領會今番甄復之類無非拔例對揚況蔭官諸人則先令該房抄出又命三堂登筵際非無故久屈者特使承宣執筆加點名上書付院壁一一收錄然後銓堂許捧辭單俾伸處義則加點之人勢當次第檢擬今此辭疏殊無所據雖因齋日而退却云而此後嚴禁切勿呼望吏曹諸堂推考申飭開政
정조 17년 · 강
命李鍾淑朴右源具忠元陞六魚川察訪李果遞付司果監董外閣印役
정조 17년 · 목
吏曹判書徐有防啓言宗簿直長李鍾淑仕滿之後遭故作散伊後甄復自當出六而一經筵稟方可陞擬司宰直長朴右源景慕宮直長具忠元俱有不得行公之端供上番次自多掣礙故自臣曹方欲啓遞而適因言端敢此仰達矣予曰一則聞是二十年積仕一則聞幾仕滿云虛司果區處今日政差代可也有防曰外閣方有經書印役不可無監董之人而魚川察訪李果素嫻於文字校正之事請今姑內移先付司果使之着實擧行待實窠調用從之
정조 17년 · 강
命壯勇營射會全布人李永植加資
정조 17년 · 목
壯勇營以本營將校射會時連五巡全布人別單啓敎以連五巡之外四十九矢得中加資捧傳旨
정조 17년 · 강
命兵曹佐郞朴蓍壽改差昌樂察訪金致正付司果
정조 17년 · 목
敎曰兵曹佐郞朴蓍壽改差今番付典籍人擬入其代陵令中差出昌樂察訪金致正仕滿不遠先付司果蔭官中差代
정조 17년 · 강
命獻陵令任希默原望勿施待後窠調用
정조 17년 · 목
吏曹啓言獻陵令任希默以未經五品人檢擬於五品職至蒙天點蔭官之陞品調用法不得爲之請原望筒勿施敎以待後窠調用
정조 17년 · 목
以趙錫晦爲掌令申大尹爲校理崔擎柱爲旌義縣監韓泰裕爲省峴察訪李憲泰爲昌樂察訪金鼎鎭爲魚川察訪黃櫽爲工曹正郞李義敎爲獻陵令泰裕憲泰鼎鎭櫽義敎竝疏通也
정조 17년 · 목
以金東鎭爲肇慶廟令李東實爲濟用主簿金重行爲幽谷察訪李昇洙爲昌樂察訪東鎭東實重行昇洙竝疏通也前政李憲泰遭故也
정조 17년 · 목
以柳誨爲翼陵令尹寅國爲莊陵令趙時衡爲元陵參奉洪亮䣭爲溫陵參奉李仁祜爲昭寧園守奉官李有榦爲耆老所守直官誨寅國時衡亮猷仁祜有榦竝疏通也
정조 17년 · 목
耆老所守直官李有榦順康園守奉官金裕已相換
정조 17년 · 강
命承旨沈晉賢柳焵李益運李師濂等放逐蕩滌
정조 17년 · 목
敎曰今則可以甄錄者幾皆甄復自此規模庶定日前院啓之下語何可深看放逐諸承旨特爲蕩滌
정조 17년 · 강
命吏曹判書徐有防參判李在學參議李冕膺遞差
정조 17년 · 강
以李秉鼎爲吏曹判書丁範祖爲參判李勉兢爲參議竝前望也
정조 17년 · 강
江原監司申耆以杆城流民還接馳啓飭竭心撫摩仍命北關永興關西江界之還接實數亦依關東例修上成册
정조 17년 · 목
狀啓以爲卽接杆城郡守李在沆所報則自今年二月至四月本郡流民還接爲二十二戶他官民來接爲五十四戶合爲七十六戶而其中造家入處爲四十四戶挾戶入居爲三十二戶故未造屋者分送將吏於各里使之次次造家安接而分還除役等節依定式另加惕念着實奠接云故流民七十六戶來接月日面里口數造家挾戶入處及分還數爻各其名下懸錄修成册上送而該郡流民之前後還接與新接竝計爲五百四戶比癸卯總加爲二百十戶臣於今番巡路到該郡則安集流民來待路次以獲蒙國恩奠接無飢之意莫不齊聲攅祝臣逐名慰撫仍問各人等曾前居住則本郡原籍民戶之流散還集者甚少他邑他道聞風來集者太多他道民人之仰哺於白給一時來接者則參量事勢不無旣聚還去之慮故關飭該郡無論還接與新接使之加意撫恤永久安接矣敎以比癸卯加總至於二百十戶之多云招徠可喜誠勤聚散固知無常差不別般撫摩期於着根而後已則前此申申懃懃之本意何以下究乎道伯以前令尹爲模本邑倅以舊太守爲柯柄竭心孜孜俾有煥然之實效事嚴飭分付昨見北伯狀聞思之永興山四社之還接亦如關東之杆城多賴限年蠲役之擧而亦惟在於道伯邑宰之不住照察亦依關東例以其還接實數修上成册事分付關西之江界何以就緖乎亦依兩道例爲之事一體分付
정조 17년 · 강
分揀犯夜人金景漢
정조 17년 · 목
巡廳以去夜犯夜人武藝別監金景漢執捉啓敎以係是因公幹出入分揀
정조 17년 · 목
具翼善冠袞龍袍乘輿出協陽門由弘化門入逌瞻門至齋室門外降輿入齋室少頃就板位行禮訖陞詣宮內奉審還入齋室改具冕服詣省牲位省牲詣省器位省器仍行肄儀訖還入齋室改具翼善冠袞龍袍乘輿出逌瞻門入弘化門由永淸門還內
정조 17년 · 강
命左通禮柳▣拿處
정조 17년 · 목
承旨李喆模啓言今日擧動時左通禮柳▣不爲來待至使假通禮擧行其在事體萬萬駭然請重勘敎以拿處
정조 17년 · 강
遞大司憲趙瑍持平金遇國大司諫李敬五正言金箕象崔宗魯
정조 17년 · 목
喉院以兩司違召或在外無以備員署經啓敎以違牌諸臺許遞今日政差出待下批牌招
정조 17년 · 강
重推吏曹判書李秉鼎參判丁範祖仍命秉鼎到院辭疏卽爲捧入賜批
정조 17년 · 목
政院啓言吏曹判書李秉鼎參判丁範祖三牌不進開政命下所當更請牌招而係是一日四牌何以爲之敎曰無端四牌太無所據從重推考判書係是初除辭疏如已到院卽爲捧入待下批與參判更卽牌招申飭開政○秉鼎疏略曰今玆天官新命何爲而及於臣哉噫周官冡宰之職尙矣無論至若甄別流品銓敍功能其爲任也亦重矣必得精白公平爲擧世所服者畀以是任然後上可以將順激揚下可以調劑彌綸如臣者狂愚顚妄百不猶人屢叨佐貳醜拙畢露長之視亞秩尤尊而任尤專則其何可冒昧承當鳴呼臣之得有今日是誰之賜也伏惟我殿下愍臣孤立憐臣信心曲加陶鎔遂廁崇顯邇來忝竊罔非踰濫而隨除輒膺若無廉愧者竊自附身不自有之義今又據匪其所擔負愈重臭溺顚踣可立而竢且臣於近日疏通一事竊有所不勝憂愛者惟我聖上範鎔一世大化恢蕩不大聲以色而使陰崖枯荄擧皆噓茁回蘇臣雖愚迷豈不知大聖人所作爲寔出於咸囿竝育之盛德苦心而第伏念疏通自疏通隄防自隄防記曰以舊防無所用而壞之必有水敗況新防未峻舊隄隨決浸浸有汎濫壞襄之慮者乎臣之出位一言實由斷斷寸腔而誠未仰格語又涉禁兪音靳下原疏留中軍銜之付不待送西而騎堂無難擧行外補之命殆若微眚而凶孼偏被恩數至若劇賊同堂之親混蒙添書干犯至重之類旣登銓疏則義理之墜壞人鬼之雜糅殆有甚於日前之比此又臣慨惜徊徨不敢爲進身之許者也玆敢荐違召牌瀝血哀籲伏乞將臣新授職名亟行鐫免批以此際此除先欲自卿責其對颺勿辭行公
정조 17년 · 강
命漆原縣監尹欽烈京職相換
정조 17년 · 목
吏曹以欽烈母年八十七依例改差啓允之敎以京職相換
정조 17년 · 강
有政吏曹判書李秉鼎進
정조 17년 · 목
以金尙集爲大司憲尹尙東爲大司諫趙恒鎭爲持平朴宗正沈鏗爲正言鄭尙愚爲副校理宋民載李遇濟爲副修撰金命淳爲榮川郡守任希默爲河陽縣監漆原縣監尹欽烈司圃別提金樂海相換
정조 17년 · 강
命兩司牌招署經新除守令旋命諫院除署經
정조 17년 · 목
政院啓言未下直守令皆令不多日內辭朝事命下而河東府使李喜大固城縣令鄭宅昌求禮縣監洪浩源旌義縣監崔擎柱兩司俱未署經請未肅拜呈告人員竝卽牌招署經允之又啓言憲府旣已署經而諫院則大司諫尹尙東正言朴宗正沈鏗牌不進司諫高廷憲在外只有獻納柳恊基無以備員署經何以爲之敎以諫院除署經
정조 17년 · 강
遞承旨金履成以李家煥代之前望也
정조 17년 · 강
命務安縣監徐有器改差與抱川縣監趙重鎭臨陂縣監李趾光拿處以省峴察訪韓泰裕單付務安縣監仍飭故相韓翼謩家人勿拘檢擬
정조 17년 · 목
敎曰特敎之下聞有未辭朝守令極爲駭然當該三邑守令令該府拿問處之其中務安縣監徐有器尤涉無端爲先改差今日見省峴察訪韓泰裕宜示念舊之意乙未冬遣史官往諭也孰不知本意大臣附奏之辭至今莊誦況伊後給牒之傳敎錄後之筵敎不知者尤必知之又況昨年此時煩聒也指擧故相事亦有申申者爲故相之子者今始混入於近日收錄之中可謂欠事今適有窠豈可以察訪下送亦何拘年限乎守令現窠令該曹單付使之辭朝以其難言也故尙無文迹向於筮仕照擬不以承傳懸錄今則旣發言端不可仍默此意銓曹知悉故相家人無論淸貫漫任切勿拘礙使朝家彰癉之政快有區別此乃爲前後義理隄防賴以益明益嚴之意也
정조 17년 · 강
召見下直守令察訪于誠正閣豊川府使柳甲基漆原縣監金樂海河陽縣監任希默務安縣監韓泰裕幽谷察訪金重行
정조 17년 · 목
予謂泰裕曰記念乃父之意發於前後絲綸者非止一再汝必知之矣今汝年限已過故始除察訪矣今又守令相換汝須下去邑務民事殫竭爲之仍謂諸承旨曰今於韓判府事昭釋如此者必欲使麟漢逆節尤爲彰著也其時事韓判府則旣不得知之無足怪也而至於麟賊則知之而敢出沮遏之計世豈有如許凶獰者乎今番疏通後易致覬覦之徒乘間增氣今日廷臣若不領會則必當大狼狽矣
정조 17년 · 강
命分揀時囚徐有器京職收用趙重鎭李趾光付過放送除朝辭卽刻發送
정조 17년 · 목
義禁府啓言前務安縣監徐有器原情以爲七十偏母適當換節之時方有添感委痛之症故數日內萬無離捨之勢不得不呈狀乞遞云抱川縣監趙重鎭原情以爲不幸與逆簡爲內外從當其島竄之時守制蟄鄕之故罪犯之至凶至憯全然未知忽聞其旅店致斃率爾往見無知妄作之罪萬死猶輕章疏聲罪誠爲罔赦之案特蒙天地父母哀矜全活之澤得至今日幸逭大戮迺者畿邑除授之恩尤非釁累賤蹤所敢肆然承當者因下物論益沸情踪轉隘實無以抗顏冒赴嚴敎之下末由轉動致勤淑間五內震越惟願遄伏重誅云臨陂縣令李趾光原情以爲庚戌年待罪淸州牧意外臺評以曾任惠郞餞別逆簡之謫行聲罪至嚴伊時因特敎就拿納供白脫矣臺臣又請更査故情勢難安上京辭職而怵畏嚴敎卽爲還任庚戌冬因重臣補外遞付司果今番甄復出於曠絕之恩數感激頌祝卽謝恩命依例歷辭之際得聞銓家指謂請料檢擬云故廉隅所在不當冒赴至有呈病之擧云請竝刑推得情敎以徐有器則分揀放送京職收用趙重鎭李趾光等則雖文臣之處義久遠臺評不必追提況如渠蔭倅乎付過放送除朝辭卽刻內發送後形止草記
정조 17년 · 강
慶尙監司鄭大容狀請河陽縣監柳秉均罷黜其罪狀令攸司御處
정조 17년 · 목
狀啓以爲河陽縣監柳秉均歲前馳進時自願私賑經紀賑資而空名帖元俵外又請加劃前後所俵合爲三十六張月前更以價高難賣見臣盛言故無論高下從民願發賣之意言及矣追後所聞不但帖價之從厚勒捧又有科外斂民之事怨說播傳聽聞駭異而畢賑勘簿中自備穀物多至九百三十二石以其殘邑勢力辦此近千穀包者亦涉疑怪方欲覈實之際該縣監忽以富民願納穀之有裕來言而語欠別白實難摸捉當該賑恤監色及吏房竝卽拿致多般盤間則加設帖二十九張各捧十二石納帖七張各捧九石合穀爲四百十一石而報營勘簿則加設帖每張定以七石納帖每張定以五石或三石以合租二百三十二石修報而尙多有未捧者姑以還穀推移分賑剩餘條一百七十九石竝以代錢三兩收捧厥數爲五百三十七兩而以社厲壇建屋稱以願納募民收錢至爲二百五十兩而所入役丁多用築洑闕軍故民錢羡餘尙過百數而自備穀亥補租一石價九錢牟一石價一兩分授於監色使之逐巡分給於還戶作穀都數爲六百餘石空名帖自是從願許賣者而初旣勒授而責捧厚價末乃減數而瞞報臣營以其零餘歸之自備此已可駭壇役之憑籍斂錢錢還之廉價勒分俱係不法而暗揣事狀之呈露先發周遮跡涉面謾論其前後所犯不可仍置於字牧之列故爲先罷點請罪狀令攸司稟處其代擇差下送該縣勘簿中自備名色竝爲勿施後賑穀不足之代自臣營從便拮據橫斂之民錢使之一一推給○義禁府啓請發遣府羅將拿來允之
정조 17년 · 강
分揀左通禮柳▣拿處仍命嚴飭供職
정조 17년 · 강
命巨濟人文道平帖加成給
정조 17년 · 목
兵曹啓言慶尙道巨濟文道平拯活人命之數未滿定式請令本道米布題給敎曰八箇人命之救活豈比於五十石願納乎何拘於常格帖加成給以示重民命之意
정조 17년 · 강
飭義州府尹李義直趲程赴任
정조 17년 · 목
因平安監司李秉模以義州府尹李義直除朝辭赴任事有旨祗受馳啓敎曰今間灣尹亦云親年七十而外補事體自別況有弟二人法典所載亦不在應遞之科而觀此狀辭只言祗爰不言過營下可知其遲滯揆以國綱萬萬駭然名雖外補無異行遣如是申飭之後若又遲滯違制之律焉敢辭也嚴飭道伯使之趲程赴任着意於邊政民事
정조 17년 · 강
推前銓堂徐有防李在學李冕膺奉常正李羽晉仍任
정조 17년 · 목
敎曰旣有釐弊間勿爲移擬之命則移擬館職當該銓官推考奉常正李羽晉仍任前職蘇弊草記前勿擬他職事分付
정조 17년 · 강
命戶曹正郞趙重瞻改差草記還給推捧納承旨洪明浩
정조 17년 · 목
吏曹啓言新除授戶曹正郞趙重瞻呈狀以爲本非生進郞署之職不當冒據云法不當仍置請依例改差敎以特敎書下則參議猶可爲之況正郞乎雖以文武言之除授之職亦拘格例乎此草記還給捧納承旨推考
정조 17년 · 강
召見承旨申光履洪仁浩于誠正閣
정조 17년 · 목
予曰左承旨曾經桂坊其後間闊不得數數見之蓋參涉不緊李遠事故耳申光復聞卿之兄云所坐何事光復曰以啓能相親爲世指目然臣兄十七年來無往來啓能家之事矣予曰年前尹塾之直驅翬晚一筆句斷似涉過矣百歲後義理予亦未知何如予則以爲半生讀書頗明於此箇義理後世良史亦未知何以書之而予心則無愧矣且以丙申事言之徐判府事疏後曾無驅斥一邊人之事蓋與金判府事鄭履煥之明張立幟稍有異焉人或不知故過忤徐判府矣其時金判府以工議入來一蹴而到卿相大體論之物理盈盛故至出丙申事矣光履曰聖敎誠然粵自乙亥便爲主人五十餘年安得無惡盈之理乎予曰乙亥以後仍爲主人則好矣何惡於予而不念吾君之子之義乎麟漢湛滅之言亦指中應顯也注書亦嘗知之乎申龜朝曰麟漢疏有曰一轉而爲徐命善再轉而爲申應顯必欲湛滅臣家後已云云矣予曰近日疏通事順成矣丙申治達以熱治熱故猶有存者若或以水治熱則人將無餘豈有今日之疏通乎雖曰可塞者塞之十年後則天道猶云小變當枳者亦不當永枳而況乎査頓之八寸乎爲今之道牛溲馬渤具㣾竝畜昭塗政眠然後規模可以定矣光履曰疏滯之德意孰不欽仰乎
정조 17년 · 강
遞承旨李喆模以尹㬦代之前望也
정조 17년 · 강
敬陵令李義敎南部令李光德相換口傳也
정조 17년 · 강
命喬桐前水李潤彬拿間嚴勘時水使許▣重推
정조 17년 · 목
備局啓言頃因喬桐水使許▣所報松家屯租及三道常賑軍餉耗條會減之過濫者使之徒實入更報矣卽見該水使牒報則此是前水使李潤彬在任時磨勘云公穀會減何等審愼軍需支用何等嚴重而一千二百餘包之穀托以弓箭修補虛張名目盡爲用下致有此瞞報之擧紀綱所在萬萬駭惋李潤彬雖在被謫中請拿問嚴勘以懲其蔑公不法之罪雖以時水使言之瞞不照察有若循例修報者然亦甚矇然請從重推考允之
정조 17년 · 목
書九違召敎曰焉敢若此乎牌去來勿施申飭行公
정조 17년 · 강
承旨李家煥陳疏賜例批
정조 17년 · 목
疏略曰臣自來無墻壁只知有君父寧有一半分氣力可以開口發言而噂㗍四至冤鬱如新寂寥數語仰首鳴號果然揆地尋箚辭意危怖傍觀助嗔聲罪狼藉乃蒙我殿下十行辭敎丁寧諄複而其所以洞然開諭者又必擧先大王前後下敎昭晣備至臣闔門聚首奉讀千百雖卽地滅死亦榮矣況居留非分之銜仍得遞解息念榮途歌詠聖澤不意向日違傲之罪尙未蒙勘卽者聯翩之除又復繼降積違之餘誠切覲光嚴召之下義不俟駕而難冒之端猶夫前日自劃之義矢在方寸玆敢仰瀆崇嚴伏乞特賜鐫免仍治臣逋慢之罪
정조 17년 · 목
箚略曰臣一病支離便同籧篨瘝曠之罪惟日夕自訟而憂愛一念銷鑠不得日前短箚再冀反汗伊後處分轉蓋過中愚衷耿耿只自綾壁而已際伏見李家煥辭職之疏實不勝萬萬驚惋臣於向來家煥事後以其事關名義不容泯默略八文字有所論列者亶出於爲世道之血忱而今其言乃以冤鬱二字肆然筆之於書又以危怖助嗔等說譏嘲臣侮辱臣者殆無餘地其他可驚可駭之句語亦非一二矣噫彼之縱恣無嚴固是自來伎倆而其力戰甬勝睯不知畏復至於此其爲憂憤豈獨止於臣一身之見輕而名以大官受其凌侮尙何顏向冒據於具瞻之地哉伏乞亟遞臣相職以幸公私批以其疏純是自引意謂別無侵逼於卿矣卿辭之如此或太深繹耶卿須安心愼攝俟少間卽起視事仍命遣史官傳論
정조 17년 · 강
遞承旨李家煥南公轍以徐龍輔李益運代之竝前望也仍飭益運行公
정조 17년 · 목
益運違召政院捧入罷職傳旨敎以違牌何事處分亦敢處義乎比傳旨勿施仍以前牌申飭
정조 17년 · 강
命以初十日詣洌泉門外行望拜禮
정조 17년 · 목
政院啓言今初十日太祖高皇帝忌辰日親行望拜禮何以爲之敎以當詣洌泉門外行禮該房知悉○敎曰明日皇壇望拜禮時訓局軍兵以五哨磨鍊
정조 17년 · 강
遞執義宋煥箕掌令趙錫晦
정조 17년 · 목
敎曰明日望拜禮時侍臣不可不備員未肅拜人牌招齋宿在外人許遞今日政差出待下批一體牌招齋宿
정조 17년 · 강
有政吏曹判書李秉鼎參判丁範祖進
정조 17년 · 목
以姜忱爲執義申禹相爲司諫鄭毅祚爲掌令金履禧爲戶曹參判
정조 17년 · 강
遞承旨洪明浩命吏曹堂上問啓仍飭畿營龍宮縣監下送後狀聞
정조 17년 · 목
該縣監金觀柱不爲辭朝敎曰吏房承旨遞差吏曹堂上問啓○政院啓言問于吏曹判書李秉鼎處則以爲臣以金觀柱去就之稽緩荐被口傳之嚴敎卽又伏承問啓之命惶隕震懍罔知攸措第伏念觀柱之負犯尙忍言哉其凶疏中數三句語思之膽掉故臣之一陳再陳冀蒙反汗者此也人臣事君只是一箇心今若怵畏嚴命顚倒所守心知凶孼之難貰口促官職之出肅則是豈臣平日事殿下之斷斷寸忱哉郞官吏隸不待臣言催促相續邸吏所告雖以時氣實病爲言而此皆下輩之所傳臣則冥然頑然殆魚豚之不若一言不敢出口重誅惟俟上天伏地震越不知所達云問于參判丁範祖處則以爲金觀柱以凶逆餘孼負犯至重此固秉彝之所共憤乃者點下於前望特除於外邑已是萬萬過中之擧臣恨不能叩首天陛冀寢成命則又豈可勸之使赴任哉臣之秉執旣輿長僚無異則長僚之所不敢爲臣豈敢爲之乎此外更無所達云矣○敎曰龍宮縣監肅謝後除朝辭下送後狀聞事分付畿營
정조 17년 · 강
罷大司憲金尙集職遞大司諫尹尙東執義姜忱正言朴宗正沈鏗以趙尙鎭爲大司憲沈晉賢爲大司諫黃樟爲執義尹致性鄭德弼爲正言竝前望也
정조 17년 · 목
尙東忱宗正鏗等違召政院捧入推考傳旨及罷職傳旨敎曰情勢及實故似然竝許遞前望單子入之待下批牌招淸齋至於都憲處義萬萬寒心飭敎何如則先爲參班無所不可旣不欲參班則晝何冒昧違傲屢煩辭敎夜何無端出肅至請留門乎顚倒甚矣大非所知大司憲金尙集罷職待點下一體牌招
정조 17년 · 강
以徐鼎修爲承旨前望也
정조 17년 · 강
推咸鏡監司金憙重推永興府使朴基豐飭山四社流民限最多總還接後更爲狀聞仍命杆城江界亦以多總爲限
정조 17년 · 목
該監司狀啓以爲永興府山四社流民還集形止前已馳啓而卽接該府使朴基豐牒呈內丙午式元戶二千四百八十六戶內戊己兩年之荐歉散而之四者爲五百七十戶矣自昨年五月至今年四月前後還集合爲五百六十二戶未還集只爲八戶云特敎頒下之後聞風來集者襁負相續輆諸當初流離之數幾盡還集誠萬萬多幸而未還集八戶則蓋加惕念期於斯速畢還之意更爲嚴飭敎曰五百七十戶之幾皆還接未還接者只是八戶云雖甚可幸何不以五百七十戶爲限若考其前最多總則必不止此數矣道伯邑宰等惟以目下彌縫爲塞責免罪之計報營之辭如此奏御之說又如許可謂有是邑倅有是道伯當該道臣推考該府使爲先從重推考最多總數爻先爲狀聞限多總盡爲還接後更爲措辭狀聞事分付萬有一名雖增戶其實不然亦豈成該此則追當發遣繡衣或宣傳官備郞考其動慢以此嚴飭北道之擧行如是疏忽則他道可以推知江原道之杆城平安道之江界亦以最多總爲限事及來頭考勤慢事道伯處申明嚴飭
정조 17년 · 강
飭永興本宮祭享物種船運時不謹護送守令各別論罪仍命載之本宮謄錄及本司謄錄亦爲添印于兩本宮定例
정조 17년 · 목
咸鏡監司金憙狀啓以爲永興本宮祭享物種船運致敗者謹依傳敎以咸興府大同遺在錢中六十六兩四錢零依數出給於該別差林義培處一竝新貿以爲進排之地而拯出黃大口魚十四尾乾大口魚六尾沙魚一尾洪魚一尾文魚一尾亦依傳敎不爲出給於別差處作錢會錄於咸興府大同各種給代會減成册修正上送于備邊司自今以後則祭享物種必以完實之船另擇裝載使其海望監色次次指路無復如前致敗事別關嚴飭于咸興及明川府敎曰此後祭享所用載運船隻之護送等節各別嚴飭若或不謹當該守令狀聞論罪事定式載之本宮謄錄及本司謄錄事令廟堂知悉分付亦令兩本宮定例釐正閣臣知悉此一款添載於印本
정조 17년 · 강
遣承旨詣永寧殿奉審摘奸
정조 17년 · 목
東門內墻頹圮慰安祭在明也
정조 17년 · 강
召見下直守令于熙政堂竹山府使柳仁喆瑞山郡守鄭擇孚任實縣監洪履簡泰仁縣監南鶴玄和順縣監柳詢義興縣監李洛秀
정조 17년 · 강
重推備局諸堂行司直李文源工曹判書李坤戶曹判書徐有防知敦寧金思穆禮曹判書閔鍾顯行副司直金持默徐有大李漢豐副司直尹行任
정조 17년 · 목
因次對頉稟敎曰幷與諸堂而以稟事無一人入來公事少耶怕炎暑耶公頉外有實職緊任之諸堂幷從重推考
정조 17년 · 강
命嶺南前道臣施以譴罷之典湖西道臣從重推考後漕倉都差使員卽其地方定配領運差員及臭載地方官拿處應問各人付之新嶺伯嚴査懲礪
정조 17년 · 목
戶曹啓言嶺南後漕倉致敗漕般應勘者外竝與道臣及都差員等拔例勘罪論理草記事命下矣嶺南三倉設置多年罕有致敗之患乃於昨年十四般之次第沈沒已可見營邑檢飭大不如初況於昨年致敗之後所下飭敎何等截嚴則爲道臣守令者固當別加嚴束無或更有此弊而又於今年敢以臭載之啓上徹天聽者揆以國綱誠極寒心雖以裝發先後言之三倉發船俱在三月十八日以前而左右兩倉已於前月齊泊京江獨先發之後倉尙不離湖西之境以値霖雨大行之時其間許多奸弊的然可知該道道臣差員苟能嚴加檢束領運護送亦能如法察飭豈至於此乎其在嚴法紀杜後弊之道不可不嚴勘該道道臣施以譴罷之典後倉都差使員密陽府使李最源先罷後拿邇來風色調順許多漕船俱得利稅而獨此後倉漕船數月逗遛終至此境莫非差員一任船格慢不董飭之致薺浦萬戶金光德爲先罷職待其稅穀上納令該府拿問後施以定配之典護送之法近漸解弛而向於筵稟嚴飭之後了無其效以致掌內覆役之患者極爲駭然泰安縣監韓永逵安興僉使申德就竝先罷後拿護送監色嚴刑遠配沙格監色等待畢拯重法嚴繩而如有奸情綻露則都沙工施以極律斷不可已湖西道臣則常時不能檢飭之責在所難免從重推考至於穀物之衙門區別等事待査狀登聞更爲稟處何如允之敎曰都差員卽其地方定配臭載地方官爲先拿來嚴問應問各人付之新嶺伯嚴査以爲懲一之地事分付
정조 17년 · 강
以趙觀鎭爲密陽府使口傳也
정조 17년 · 강
命前檢書官徐理修所帶湖邑與畿邑相換仍命內閣考功此後擧行時從前積滯者依例勿施只以本日次啓目修入
정조 17년 · 목
內閣提學鄭民始啓言日省錄草本檢書官專管擧行而時任者新入生疏前檢書官徐理修最爲熟習而方帶湖邑守令勢難曠官擧行畿邑守令中令該曹口傳相換仍差兼檢書使之察任似爲兩便矣從之民始曰考功若値有故不得設行則待後日次竝修啓目而若或累朔不行文書積滯猝當日次未及修正則不得不稟請勿施徒涉煩屑此後若當如此之時則只以本日次啓目修入而從前未擧行者勿爲煩稟依例勿施似爲便好矣從之
정조 17년 · 강
鎭岑縣監徐理修龍仁縣令林淳浩相換口傳也
정조 17년 · 강
漢城府以各部癘疫別單啓
정조 17년 · 목
自初六日至初十日中部涉疑疾一百六名出幕西部涉疑疾二百五十八名內方痛十一名向差六十七名已差一百八十名出幕一百三十四處南部涉疑疾一千三百四十名內方痛二百四十二名向差八百二十一名已差一百七十七名已差還入九十六名死亡四名出幕四百四十六處北部涉疑疾五百十六名內方痛一百五十名向差一百六十名已差一百三十五名已差還入六十六名死亡五名出幕一百六十三處東活人署涉疑疾十一名內方痛三名向差四名已差還入四名西活人署涉疑疾八名內方痛二名向差三名已差還入三名以上病人二千一百三十三名內方痛四百八名向差一千五十五名已差四百九十二名已差還入一百六十九名死亡九名出幕七百四十三處
정조 17년 · 강
飭任譯輩倭館黑角中間操縱之弊
정조 17년 · 목
戶曹佐郞趙鎭寧所懷以爲版別房黑角未收自庚戌至今年爲一千九十一桷雖曰自倭館初不出送云而亦不無譯輩中間操縱之弊此後嚴飭任譯輩俾勿如前似好矣從之
정조 17년 · 강
命諸臣奏語之當出擧條者申復舊制只依筵說例書入鋪張綴文之習一切嚴禁
정조 17년 · 목
敎曰近來所謂擧條亦屬浮文中一事故事凡諸臣筵奏之可以出朝報者承旨抄出膽頒朝紙此所謂擧行條件也記注之才漸不如古而單册啓下之式出焉又其後書送簡通於當者使改字句矣近來則所謂簡通不過是某事何事三數字之錄送如是也故其所答通便爲一篇文字點綴磨琢非啓疏而似疏啓不但有違古例宂語剩話屑越莫甚雖以今日輪對言之該司徵官所懷之出擧行條件者皆不得不效之此亦紀綱所闕自今申復舊制大小朝會及登筵時筵臣奏語之當出擧條者只以擧行之大略一依筵說例書入鋪張綴文之習一切嚴禁
정조 17년 · 강
命晴川前別將陸重秀閔垙等下送該閫査處狀聞
정조 17년 · 목
義禁府啓言慶尙前監司鄭大容狀啓內晴川前別將羅福壽閔垙王漢平陸重秀印文調薺浦前萬戶元龍瑞孫翊成等從前反逋不惟掩置莫重公貨擅自犯用者俱極痛駭其罪狀令修司稟處事啓下矣陸重秀閔垙今方待命拿因羅福壽王漢平印文調元龍瑞孫翊成今已身故云罪名勿論何如敎以依海西例下送該閫査處狀聞事分付
정조 17년 · 강
湖西暗行御史尹魯東復命
정조 17년 · 강
召見藥院提調于誠正閣都提調洪樂性提調李▣副提調沈煥之
정조 17년 · 강
命以十八日試取日次儒生于丕闡堂
정조 17년 · 목
因十六日日次儒生殿講取稟敎曰爲之以十八日設行而殿講以製述試取勿爲書啓受點設場以前到記皆令許赴而日熱如此處所丕闡堂通廣處爲之承旨與泮堂進詣捧券科次則命官入侍爲之事令本館知悉擧行
정조 17년 · 강
命湖西拯劣米太從民願發賣
정조 17년 · 목
忠淸監司李亨元狀啓以爲慶尙道後倉漕船今月初三日沈沒於安興掌內乾米三十七石先爲卸下初四日朝卸拯米又爲二百十石緣由纔已馳啓而續接泰安縣監韓永逵安興僉使申德就牒呈內自初四日午後至初五日卸拯米爲六百五十石太爲一百六十一石合米太一千五十八石零依勘合已爲準拯其中米二百石零庶可爲曬乾作飯米六百五十石則數三日水沈自致腐傷且拯出之後日氣陰曀趁不得曬乾故擧皆腐爛僅可爲作粥之資亦或有全棄者太一百六十一石則載於下裝故拯出最後腐傷尤甚猶不堪燻造之需初無可以上納者船隻致敗處潮退則成陸潮進則沈船故自致拯出之遲滯云穀物今旣準拯故乾卸米三十七石先爲覓船定監色領納之意申飭地方官至於庶可作飯者則宜遵新領定式一體上納而臣取來所拯米太詳細看審則雖是稍勝者過半致傷雖使精曝猶不合作飯若其最下者僅爲煮粥之資則以此上納實無其路且賑餘民情當此米穀之絕貴若使從願許賣則必多爭赴故敢此陳聞乾卸米三十七石外其餘米太則依民願發賣上納事請令廟堂稟旨分付敎曰依狀請施行事回諭係是民事不可緩星火知委事一體回諭
정조 17년 · 강
遞承旨徐榮輔以徐龍輔代之前望也
정조 17년 · 목
敎曰今聞該房言諸司褒貶因提調不備多有不得磨勘處云大臣所管衙門外典設司司圃署提調許遞令該曹口傳差出待下批牌招使之限內磨勘兩提調衙門依昨年特敎令行公提調磨勘事分付
정조 17년 · 강
施御史尹魯東不敍之典
정조 17년 · 목
承旨林濟遠啓言伏見湖西暗行御史書啓別單則栍邑及沿路外擅自周行揆以事例已極可駭且況繡啓體假本自嚴密毋敢倩寫而今此啓單異手各書精粗懸殊誤字落書文理不接不可但以不審論請御史尹魯東重推敎以當處分矣○敎曰繡衣封書事體至嚴若無沿邑幷探之措語則過去地方邑倅猶不敢一體論列今番繡行也李肇源之錯看封書辭意已萬萬疏忽而此繡衣又未免不謀而同栍邑之外乃敢私自取捨從及山沿甚至有重踏他繡衣已出道之地者亦可謂奉使僨誤況身在潛蹤之中署送關帖事未前聞種種擧措節節輕率忠淸道御史尹魯東施以不敍之典
정조 17년 · 강
命湖西御史書啓依吏兵曹回啓施行仍命保寧等兩邑守令待査啓更爲回啓德山前縣監金直休罪名分揀當日下送
정조 17년 · 목
吏兵曹以忠淸道暗行御史尹魯東書啓回啓以爲監司李亨元鍊達之治撫摩之政誠得道臣之體而不飭停退澤不下究至有責備之論推考禮山縣監柳烇凡所條陳俱係善政似當施以陞敍之典石城縣監金復光文義縣令洪大顯靑山縣監任靖周懷仁縣監卞緯鎭槐山郡守李英敎延豐縣監金弘道永春縣監李明誠丹陽郡守李協聖淸風府使徐簡修陰城縣監申大羽鎭川縣監洪大應淸安縣監李鼎烈燕歧縣監黃運祚懷德縣監金相儼鎭岑前縣監徐理修連山縣監申在維恩津縣監尹行進定山縣監鄭亮采全義縣監金思羲洪州牧使鄭東愈牙山縣監尹光心溫陽郡守李弘源天安郡守李舒永木川縣監金載華稷山縣監金在明金井察訪姜文岳栗峯察訪趙秀民陽智縣監洪旭浩龍仁前縣監林淳浩等繡啓論列旣無優異之績亦無顯著之疵竝置之忠州前牧使鄭東閔尼城前縣監申大有竹山前府使趙文彥今旣遞職新昌前縣監鄭文在已經勘配公州前判官李種徽德山前縣監金直休前因繡啓方在行査中竝勿論淸州牧使李樂培報恩前縣監沈公著保寧縣監吳正根繡啓論列俱係不法幷先罷後拿沃川郡守金宗範永同縣監金履錫大興郡守李觀秀其所論斷亦係不法幷罷黜結城前縣監朴尙春倉牟之在庫分石莫察奸吏之偸弄田結之改量加報徒貽村里之繹騷三百結歸於吏橐爲言扶餘前縣監朴齊家停退四百石歸屬無處爲言兩邑守令前因繡啓方在拿問之中以此添問目取招前兵使李光燮城餉那移旣難容貸軍器破傷亦涉疏虞揆以法意合施重勘而前以他事今方就拿以此添問目取招破傷軍器嚴飭新帥臣趁卽改備水使李潤謙松板價濫捧事向來繡啓亦爲論列旣經處分今無可論兩邑分糶之監色弄奸以致民怨山直犯斫之潛置民家勒徵白地等事繡啓條陳雖歸流來之弊而其平日不察之罪在所難免該帥臣從重推考忠州營將白泳鎭公州營將尹守默別無顯著之績淸州前營將李文協旣已罪罷洪州前營將李顯宅方在拿處中幷置之各樣穀簿及刑具等諸條請令各該衙門稟處允之敎以李樂培金履錫等繡啓論列諸條外籤丁一事旣聞之後不可罷職而止當別下傅敎査勘矣吳正根沈公著等事啓語猶欠分明令道伯嚴査狀聞後更爲回啓稟處金直休事兩繡啓語一譽一毀甲乙之間雖難適從而濟飢而貿租一款脫空如是分明所以行査者正爲此條也雖使道臣更覈豈逾於此乎近來違道干譽雖成習俗此人能取任怨之稱亦豈不可嘉乎以囚供直決有關後弊始雖泯默到今足可據此啓酌決道査置之直休罪名分揀當日下送時任縣監道內見窠移擬
정조 17년 · 강
命淸州前牧使李樂培永同前縣監金履錫拿來嚴覈仍飭兩邑籤丁冤徵之弊定査官釐正
정조 17년 · 목
敎曰籤丁黃白之弊朝令不啻申嚴如干口現發旣聞則不可不嚴處今此兩邑則繡啓中至曰淸州之黃白來訢者一日千餘人永同亦不下此數云云十猶駭聆過百踰千此豈成說手昔在先朝以畿邑籤丁之不察駕臨通衢處分何等截嚴而今聞湖郡有過千口無告冤徵之弊其在仰述先朝處分之道其敢尋常拿勘乎淸州前牧使李樂培永同前縣監金履錫爲先令該府拿來反覆嚴覈期於得情置之重辟懲礪他倅所謂冤徵之千餘口令道伯別定剛明査官與地方官眼同釐正而實數之果然與否先卽査啓以爲參證於囚供事令廟堂該府知悉
정조 17년 · 강
命湖西御史別單依備局回啓施行
정조 17년 · 목
備局啓言卽見忠淸道暗行御史尹魯東別單則其一還穀停退有名無實黃澗昨年停退條中吏有偸弄之弊永同扶餘亦有此弊數邑如此一路可知自其翌年除非大歉皆令還納當年新還一體準捧則必有其效事也停退各穀除非大無之歲則翌年準捧若如御史之言舊還未了新停又起則將何以翌年準捧乎穡事之成就民力之紓慘旣不得預度則只當付諸道臣之審察擧行有非朝廷之定式分付者而黃澗永同扶餘等三邑旣有停退條中偸弄之弊云爾則可知實惠未究徒爲民弊令道臣査櫛狀聞後稟處其一淸州永同兩邑黃白冤徵之來訴者一日之間已至千餘漏戶之類一一査出塡充事也爲守令者不能査括漏戶致有黃白混簽之弊者守令之罪已無可言而兩邑之黃白來訢日過千餘云者萬萬驚駭當該兩邑守令令該府拿問處之分付該道待逃故時一一査正俾無稱冤之弊其一松峙間路向來申飭之後步行樵夫終不絕跡依鳥嶺例設置別將使之把守事也松峙間路之防塞前後飭禁何如則步行商賈之終不絕跡云者紀綱所在萬萬寒心帥臣邑守若能嚴飭寧有是理朝令不行於帥臣邑倅而又設無前之鎭將徒貽民邑之弊乎嚴飭閫邑行旅往來申加禁戢形止每月終使之枚報本司以考勤慢而此後或有現發者則帥臣邑守各別嚴處其一沃川鄕校東西齋空虛自今以往東西齋生各一人輪回入直事也鄕校空齋雖甚可駭此係邑倅察飭何煩朝廷命令乎此非上聞之事而登諸奏御事體未安當該御史施以重推之典其一具純謂以逢賊招來營校書給金命新等姓名使之捉去命新保囚病死諸囚皆被酷刑而未得眞贜營裨韓再郁捉致卞哥之妻萬般諉之以命新賊魁眞的之說納招而假托逢賊構誣良民至有傷命之擧照法勘斷事也按覈御史姑未復命請置之允之
정조 17년 · 강
命嶺南繡啓論列守令及善賑守令依吏曹回啓施行仍命草溪郡守尹昇東勿罷蔚山府使李敏亨罷職星州牧使李命杰改差粱山郡守成種仁特擢通政星州牧使昌原府使李汝節陞敍永川郡守朴明淳口傳收用松羅前察訪李可運上弦弓一張賜給
정조 17년 · 목
吏曹以慶尙前監司鄭大容道內畢賑後守令察訪自備穀別單回啓以爲善山府使朴綏源自備各穀爲二千四百餘石似當施以表裏賜給之典延日縣監朴大良自備租爲一千石靈山縣監趙榮慶自備各穀爲九百四十石似當幷施陛敍之典高靈縣監徐季修自備租爲七百石軍威縣監朴瀅自備各穀爲五百六十石零彥陽縣監李邦榦自備各穀爲五百石零似當施以兒馬賜給之典醴泉郡守金履鎬淸道郡守金在淳盈德縣令朴宗敬丹城縣監李榮祚密陽府使李最源寧海府使尹得孚榮川前郡守李勉兢興海郡守朴師默知禮縣監李采長鬐前縣監李天晟昌寧縣監洪景斗大丘判官李端亨陜川郡守李義送南海縣令李元祥泗川縣監李旭祥漆谷府使柳鎭爀昌寧前縣監李義福巨濟府使柳弘源省峴前察訪李元八黃山察訪李顯默召村察訪金獻行昌樂前察訪金致正自如察訪權文度自備各穀多不過四百石小則爲十石幷置之東萊府使尹弼秉自備各穀爲一千餘石而近密分憂與他有異置之宜寧縣監南麟耇順興府使許晪草溪郡守尹昇東咸安郡守沈鏔尙州前牧使李趾采金海府使李文喆晉州牧使朴宗厚漆原前縣監成彥霖星州牧使李命杰河東前府使李謙會固城前縣令元永龜三嘉縣監鄭在中慶州前府尹姜彝正比安前縣監趙亨逵態川前縣監金輔明蔚山府使李敏亨昆陽郡守宋綸源玄風前縣監洪大默鎭海縣監成道鍾等自備穀物雖有多少之別而旣入於繡啓論列之中不可以補賑一事循例論賞幷置之安東府使李太亨前府使金履翼靑松府使韓光近仁同府使尹衡東咸陽郡守尹光碩豐基前郡守李廷仁金山前郡守李性淳義城前縣令李厚源慶山縣令趙命喆居昌縣令兪漢紀開寧縣監李學永奉化前縣監李尙榮眞寶前縣監金獻祚慈仁縣監崔粹翁義興前縣監趙鎭大新寧縣監李英冑禮安縣監尹瑩英陽縣監朴道翔聞慶縣監朴彝源山靑前縣監李德鉉安義縣監朴趾源安奇察訪金華儉長水前察訪崔珽幽谷前察訪趙錫晦金泉前察訪洪大協沙斤察訪趙翰逵等自備穀物數旣些少且係私賑請幷置之從之○該曹以慶尙前監司鄭大容繡啓中守令及畢賑後各邑善賑論列狀本回啓以爲星州牧使李命杰以審災已勤抄飢不略而性旣尙寬縱慮奸吏之倖逭衰且節飮今無醉杖之招怨爲言晉州牧使朴宗厚以自來熟手克了大賑到底誠意庶責劇務爲言順興府使許晪以千包自備闔境全活輕率之政剖決之錯旣自惕勵姑無顯疵爲言金海府使李文喆以優請公貨參量散貸多辦賑資預先措置爲言咸安郡守沈鏔以兩歲營賑一心效力爲言昆陽郡守宋綸源以分賑移粟誠心應接雖非剸理之通才庶免越法之大眚爲言三嘉縣令鄭在中以旣往之觴政無處覓疵目下之惕念隨事有效爲言宜寧縣監南麟耇以警惕之意在今尤切爲言鎭海縣監成道鍾以別杖之或濫得謗於新到而治規之不疏可驗於賑政爲言以上九邑守令雖有治績之優劣自備之多少當初繡啓中擧有疵政有此畢賑後査實啓聞之擧則到今設有惕勵改圖之事特不過贖愆而已論賞一款非所可論幷置之慶州前府尹姜彝正尙州前牧使李趾采河東前府使李謙會金山前郡守李性淳固城前縣令元永龜比安前縣監趙亨逵玄風前縣監洪大默眞寶前縣監金獻祚漆原前縣監成彥霖態川前縣監金輔明等今幾遞職幷置之草溪郡守尹昇東以才能不逮柔善太過下吏奸竇或慮疏漏爲言小民之受弊不言可如罷默蔚山府使李敏亨以貿販穀物富民之稱冤旣多防禁海弊閫屬之取謗轉甚扶抑或過毀譽相半爲言毌論富民與閫屬成怨或謗旣如是藉甚不可以毀譽相半仍而置之爲先拿問處之昌原府使李汝節以每當賙賑詳察飢民形色若有浮黃者加給米醬期於蘇醒還民之最貧困者白給糧饌勸其農作官門外結幕境內流丏一一召集繼給米饌各邑行乞一幷許接城堞修改赴役之丁俱各勞力而食力若論役處所入與還賑民救急所費將不知幾千金究其誠意寔出彈竭爲言治績之茂著賙飢之殫竭極爲可尙似當施以璽書表裏之典永川郡守朴明淳以本邑農田之灌漑多賴堤堰大水暴至幾皆潰破則先審災形從察飢口催科適其分數付賑宜於先後田民之無種堰役之乏糧者面諭助給及時興作自備各穀爲九百餘包爲言賙飢課農誠勤俱優機張縣監李宗海以已自歲前五等賙救隨其緩急免其顑頜諸般戶役一切蠲減安集之方靡不用極及當公賑亦自添補簸精厚分抄拔適宜闔境濱危之命皆能穌醒自備各穀爲八百餘石爲言以至殘之邑當六無之歲諸般官用一幷蠲減賙飢分賑各適其宜兩邑守令似當施以陞敍之典梁山郡守成種仁以昨年風雨之災左沿之中梁山爲最而倘非該郡守之積費憂勞則以彼至殘痼弊之邑偏困獨凶之民實無以自力延命而亦能全活斯民奠居是邑實非始料所及先自未寒預究賑資峽野迃僻無不躬審甁甖儲乏探問救急跋涉風露奔走東西移粟繼巡恪謹治規不近求譽而成效可驗於實蹟奚但闔境之頌惠最爲一路之稱誦爲言以最尤甚處積費憂勞消詳接濟能得全活奠居其他實蹟雖爲一路之稱頌而侍從分憂道理則然松羅前察訪李可運以本驛尤甚災邑二百餘飢口終始賙恤驛民之應納官用一切蠲減屯田所出五百餘金添補立馬之價內外驛民有口皆誦自備穀爲二百餘石爲言賙飢蠲減殊極可尙而係是職分內事自備穀物旣不滿三百包論賞一款幷置之以繡啓中守令待畢賑査實狀聞事飭敎不啻截嚴則當初修啓時固當以賑政時善與不善繡啓後改與不改一一條陳而不此之爲致勤飭敎更爲封啓者事體未安其中亦不無前褒而後貶者雖以善賑褒啓言之始也八邑今忽減半事欠誠謹請慶尙前監司鄭大容從重推考允之敎以通一道設賑與十餘萬石賑穀可謂罕有之例及其賑事告訖而考績黜陟也所罷官者殘弁尹昇東一人則此果爲懲勵七十州長吏之政乎適增其貽羞瞻聆而已有辱朝廷莫甚於此昇東勿罷其可堪不可堪更令新道伯拔例考察不待殿最限滿使之從所見狀聞後稟處李敏亨則富民之怨曰由貿販卽此一款他可推知況且論列諸人中足爲大吏乎施以罷職之典李命杰則衰且節飮云者非斷飮卽由衰然則難責劇地剸理改差梁山郡守成種仁之誠勤不可以侍從勿論特擢通政大夫星州牧使昌原府使李汝節之能知報效於北邑奬拔之餘者固可嘉卽亦職分內事璽書過矣待準朔卽爲陞敍調用永川郡守朴明淳治績嘉尙不可循例承傳而止今日口傳政收用松羅前察訪李可運濟活之勞豈可勿論上弦弓一張賜給如無職則甄用
정조 17년 · 강
罷長鬐縣監李天晟職
정조 17년 · 목
慶尙左兵使許侙狀啓以爲本月初一日慶州營將鄭湋以東萊地省掃事進往回路馳到臣營以爲火藥之痛禁私賣者京關營飭近益申嚴故廣加跟探之際聞慶州東海面居砲手金於仁岳私自買藥之說卽爲捉來査問則所告內名不知何許人屢次來賣故前後買得者火藥三十七斤鉛丸十三斤云聞極驚駭多般跟捕捉得藥丸私賣人張世右朴磨唐金等於東萊釜山地押來于營將所到處故先問其藥丸所從來則偸出於長鬐縣軍器庫中云而賊漢推覈一款還鎭後擧行計料云故聞極驚駭徒黨幾人及私買各人捕得盤覈之意另飭於營將處卽遣褊稗馳往長鬐縣摘奸則火藥欠縮一千二百三十三斤零鉛丸欠縮一萬九千六十五箇云該縣監李天晟牒呈內本縣以最尤甚設賑邑自歲前至于今日夜憂慮於賑事至於庫藏軍器牢銷無疑故待畢賑後點閱計料矣不見不知之中藥丸見失至於此多驚惶罔措云該營將以罪人張世右等及該縣軍器監色供招牒呈以爲以該縣軍器監官所招觀之所失火藥爲二十四布帒而一布帒所盛爲五十斤云則所失實數當爲一千二百斤而賊漢各處發賣爲一千一百六十四斤則不足爲三十五斤鉛丸則監官招內所失爲二囊而一囊所盛或六七千箇或六九千箇云而賊漢發賣爲一萬五千五百三十六箇則比準於該縣所報之數不足爲三千五百二十九箇而賊招中有藥丸發賣間被酒遺失之語則斤兩箇數之互相矛盾容或無怪隨從人靈光姜厚邑時蔚山朴大福永川李哥安義崔哥四漢等今方跟捕云矣以罪人張世右供辭觀之前後偸竊至於五次而首尾屢月該縣監終未覺察致使賊徒恣意售計該縣監李天晟爲先罷黜其罪狀令攸司稟處至於軍器監色今方捉致臣營從重決棍後仍爲嚴囚以待照勘罪人張世右則各人究覈未及了畢故姑不得請勘至於釜山多大豆毛三鎭堡及各邑村閭間私自買取之類待其推捉究覈更爲啓聞計料莫重備虞之物如是見失其所推徵充上之節不容少緩故買取各人等處一一徵出餘外不足之數自該縣從速備上之意嚴關申飭於該鎭及該邑
정조 17년 · 강
以李德鉉爲淸州牧使黃運祚爲沃川郡守柳烇爲大興郡守成肯柱爲永同縣監張益福爲長鬐縣監李勉齊爲山淸縣監丁述祖爲禮山縣監趙鎭寧爲燕歧縣監吳鼎源爲梁山郡守幷口傳也
정조 17년 · 강
飭海西道帥臣各鎭還弊從長釐正
정조 17년 · 목
黃海兵使姜五成以各鎭成還弊査實後反作米捧狀請東里前僉使李埴等罪狀幷令攸司稟處敎曰鎭還一事出場無期寧有如許國綱乎此後帥臣又欲免罪更爲摘發狀聞則海西一路鎭弊將無究竟之時乎亦有回偸於道狀者此狀啓還下送令此帥臣毋論如此如彼從長區處矯弊後只以畢釐正形止馳啓而馳啓以後當屬之昧爽苟有未盡察處難免重勘令廟堂嚴飭分付俾勿如前○黃海監司李祖承以各鎭城還穀未捧委折査實馳啓敎曰帥臣狀本亦有下敎而前道臣若能善爲豈有更煩登聞揆以國綱萬萬駭然此狀啓還下送諸鎭還弊巡營穀居多尤豈不駭然乎其所從長區處及究竟後槪聞形止一依帥狀判下知悉擧行事回諭昧爽前後藩閫何異以此意亦令廟堂知悉行會
정조 17년 · 강
飭湖南伯道內軍丁殫心査括
정조 17년 · 목
全羅監司權▣以道內各邑軍丁代定數爻馳啓敎曰此道伯事事未見恪謹奉行而今於黃白之塡代安知不一任守宰之枚報謄書登聞乎湖西之淸州永同事處分足爲本道諸邑懲羹之龜鑑此狀啓姑爲啓下更令廟堂嚴飭該道臣未盡條件益加殫心査括俾無現發於繡行以此一事續當別遣持斧之臣潛行出役考其勤慢如是而一有從忽先自道伯當重繩俾知先甲之諭
정조 17년 · 강
義禁府以李潤彬北靑府定配啓
정조 17년 · 강
忠淸道按覈御史洪大協復命